钦定古今图书集成/明伦汇编/氏族典/第243卷 > 张泌
## 钦定古今图书集成/明伦汇编/氏族典/第243卷 > 张泌

按《万姓统谱》：“泌字顺之，浦城人。登进士，历知宝应县。
庆历中，以章得象荐，召试馆阁，累迁秘书丞。献《经国
远猷》十篇，仁宗嘉纳。除右正言、知谏院，奏乞减后宫
浮费，抑权幸请托之弊。改殿中侍御史。坐论张尧佐，
出知维州。召为侍御史，迁礼部侍郎、给事中，进刑部
尚书，卒。”泌在台，会赵元昊围延安，泌五上章，极论守
将郭劝、钤辖李谓当斩，二人坐贬出。及卒，仁宗悼之
曰：“朕方大用，不意遽亡。”赠开府仪同三司。